Resolució 194/2017, de 14 de juny
Descripció de llocs de treball i relació d'informes pericials elaborats des de l'any 2012 per la Unitat Central del Laboratori Biològic de la Divisió de Policia Científica de la Policia de la Generalitat – Mossos d'Esquadra.
Les descripcions de llocs de treball (DLT) que elaboren els diversos Departaments de la Generalitat constitueixen un document que, en la mesura que hagi estat elaborat i existeixi, resulta plenament accessible.
Si les DLT sol·licitades han estat elaborades i existeixen, han de ser lliurades al sindicat reclamant.
S'ha d'estimar també l'accés sol·licitat a la relació d'informes pericials emesos per la UCLB des de l'any 2012.
Número d'expedient de la reclamació: 145/2017.
"a) La descripció del lloc de treball de cada un dels facultatius adscrits a la UCLB i que ens faciliteu una còpia;
b) la fitxa de funcions de tots els llocs de treball de personal base (mossos, caporals i facultatius) que presten serveis a la UCLB i que ens faciliteu una còpia;
c) que ens faciliteu una relació de tots els informes pericials de la [UCLB] des de l'any 2012, en la qual consti el número d'expedient, la tipologia del delicte investigat, el TIP, càrrec i titulació sota la qual han signat cada informe, categoria professional, grup funcionarial, nivell i lloc ocupat i tipologia del lloc (lloc base, lloc de comandament...).
d) que ens faciliteu còpia, en cas d'existir, de la comunicació a l'Entitat Nacional d'Acreditació i Certificació sobre l'excepció del compliment de la normativa laboral i la seva resposta i, en cas de no existir cap comunicació o cap resposta, ens ho comuniqueu".
A la sol·licitud el sindicat reclamant manifesta que vol obtenir aquesta informació, a l'empara de la Llei 19/2014, del 29 de desembre, de transparència, accés a la informació pública i bon govern (LTAIPBG), amb la doble finalitat de "dotar de seguretat jurídica [...] la relació laboral dels facultatius amb l'Administració i la Justícia i assegurar-nos que no incorren en possibles infraccions disciplinàries o penals" i, d'altra banda, per "poder dur a terme les funcions de negociació col·lectiva, representació i defensa dels interessos i drets dels funcionaris de l'escala de suport pròpies de les organitzacions sindicals".
En els trenta-un apartats de l'extensa motivació de la sol·licitud s'assenyala que amb ella es tracta de comprovar, entre altres aspectes, si els informes pericials de la UCLB han estat elaborats per funcionaris que disposen de la titulació universitària requerida, i si l'Entitat Nacional d'Acreditació i Certificació, que emet l'acreditació preceptiva del laboratori de la UCLB, i que podria retirar-la, ha estat informada de la que, en opinió del sindicat reclamant, constitueix una pràctica contrària a la normativa laboral i de funció pública.
Aquesta pràctica, que seria font dels "continus problemes de relació entre els funcionaris de la categoria de facultatiu [que el sindicat reclamant representa] i els companys d'altres categories professionals i els funcionaris als quals s'encarrega o delega el seu comandament", consistiria en el fet que s'encarreguin les mateixes funcions d'analista" als funcionaris de la categoria de facultatiu (que han de tenir necessàriament un títol universitari i formen part del grup A) i als funcionaris de les categories de mosso, caporal i sergent (que pertanyen al grup C i no han de tenir títol universitari), i que els primers hagin de realitzar fins i tot funcions d'auxiliar administratiu o d'auxiliar de laboratori i quedar sotmesos a les ordres i la direcció dels segons.
A la motivació també s'exposen les raons per les quals el lliurament de la informació sol·licitada no revesteix cap complexitat (els informes pericials es trobarien informatitzats en un aplicatiu que permet l'extracció de dades) ni comporta cap perjudici per a la seguretat pública o la seguretat personal dels funcionaris de l'UCLB.
Cal reconèixer el dret del sindicat reclamant a obtenir la informació sol·licitada, en el cas que existeixi.
En haver incomplert l'obligació legal de donar resposta a la sol·licitud d'accés en el termini d'un mes (lliurant la informació o denegant l'accés mitjançant una resolució motivada –articles 33 i 34 LTAIPBG–) i no emetre l'informe jurídic requerit durant la tramitació d'aquesta reclamació, la DGP no ha palesat l'existència de cap límit que pugui justificar denegar o restringir l'accés sol·licitat, i aquesta Comissió tampoc no n'aprecia d'ofici.
Aquesta Comissió ja ha tingut l'oportunitat de pronunciar-se en diverses ocasions sobre l'accés a la descripció de lloc de treball (DLT) i la fitxa de funcions de llocs ocupats per membres de l'escala de suport (facultatius) del CME adscrits a la pròpia UCLB (Resolució de 21 de juliol de 2016 sobre la Reclamació 63/2016) o a l'Àrea de Seguretat en Tecnologies de la Informació de la Divisió de Sistemes d'Informació Policial (Resolució 9/2017, de 18 de gener).
Com ha assenyalat en aquestes resolucions, les DLT que elaboren els diversos Departaments de la Generalitat en aplicació de l'article 66 del Decret legislatiu 1/1997, de 31 d'octubre, pel qual s'aprova la refosa en un Text únic dels preceptes de determinats textos legals vigents a Catalunya en matèria de funció pública, i de la disposició addicional cinquena del Decret 123/1997, de 13 de maig, pel qual s'aprova el Reglament general de provisió de llocs de treball i promoció professional dels funcionaris de l'Administració de la Generalitat de Catalunya (DLT que no s'han de confondre amb les relacions de llocs de treball –RLT; tot i que, com aquestes, no contenen dades personals– i que inclourien la fitxa de funcions també demanada), constitueixen un document que, en la mesura que hagi estat elaborat i existeixi, resulta plenament accessible.
A les esmentades resolucions es declarava el dret a accedir-hi per part dels funcionaris que ocupen el lloc de treball respectiu, però res no impedeix que hi pugui accedir també un sindicat com el reclamant, que les ha de poder conèixer en exercici de les funcions sindicals que li corresponen.
A la segona d'aquestes resolucions també s'afirma que "d'acord amb l'article 2.b LTAIPBG, el dret d'accés es garanteix en relació amb la informació de què disposa l'Administració, sense que pugui tenir per objecte, en conseqüència, informació inexistent en el moment de sol·licitar-la.
En el mateix sentit, cal recordar que el dret d'accés no empara la pretensió que l'Administració elabori, ex novo, informació per satisfer-lo, sense entrar en consideracions relatives a l'obligació o conveniència que aquesta informació existís prèviament, que depassen l'àmbit de l'activitat revisora d'aquesta Comissió" (FJ 3).
Si les DLT sol·licitades han estat elaborades i existeixen, han de ser lliurades, per tant, al sindicat reclamant.
A la mateixa conclusió s'ha d'arribar en relació amb la possible comunicació i resposta de l'Entitat Nacional d'Acreditació i Certificació, que no es veuen afectades per cap límit i que, en cas d'existir, s'han de lliurar.
Si no existeixen, se n'ha de deixar constància per escrit.
Finalment, s'ha d'estimar també l'accés sol·licitat a la relació d'informes pericials emesos per la UCLB des de l'any 2012.
El fet que entre aquestes dades es trobi el número de TIP (targeta d'identitat professional, l'element identificador dels membres del CME) de qui ha elaborat cada informe, número que pot arribar a permetre la seva identificació, no pot impedir l'accés ni justifica concedir un accés merament parcial on s'ometi aquesta informació.
La circumstància que en aquest cas els autors dels informes siguin membres d'un cos policial tampoc no ha d'impedir l'accés, ja que com aquesta Comissió va assenyalar a la Resolució de 28 de juliol de 2016 sobre la Reclamació 75/2016, presentada pel mateix sindicat reclamant, "no és versemblant que el nom i cognoms [encara menys el TIP ara demanat] dels membres de l'escala de suport del CME a mans del sindicat que demana aquesta informació pugui suposar un risc per a la seva seguretat, ja que per lògica i essència de la seva funció la principal preocupació d'aquest sindicat deu ser la seguretat dels seus membres i en general del col·lectiu que aspira representar" (FJ 3).
Mitjançant la Resolució 17/2017, de 23 de gener, aquesta Comissió ja va declarar, d'acord amb l'Autoritat Catalana de Protecció de Dades, l'accés per part d'un facultatiu de la UCLB al número de TIP i altres dades del personal d'aquest laboratori que ha rebut felicitacions públiques per la feina desenvolupada.
S'ha de recordar, en tot cas, el deure de sigil professional exigit als representants dels treballadors per l'article 10.3.1 de la Llei orgànica 11/1985, de 2 d'agost, de llibertat sindical, i l'article 41.3 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic, i que impedeix fer lliure difusió del número de TIP dels autors dels informes pericials demanats, així com del contingut d'aquests.
Sobre la base dels antecedents i fonaments jurídics exposats, el Ple de la GAIP, en la sessió de 14 de juny de 2017, resol per unanimitat: